En abril de 1992 os cascos azuls d'a ONU encomienzoron a prener posicions en as zonas ocupadas por os serbos, una tercera part de Croacia. En mayo de 1992 Croacia fue admesa en a ONU. Part de la población serba de localidatz baixo control crovate fuyó ta Serbia por recibir presions pa que se'n fuesen. A seu d'o mando d'os cascos azuls yera prevista que fuese en Sarajevo, pero quan s'aturoron os combates en Croacia esclató a Guerra de Bosnia-Herzegovina. Dende as suyas posicions en Bosnia-Herzegovina os serbos tamién atacaban ciudatz de Croacia como Slavonski Brod y Ragusa. Os exercito crovate habió d'intervenir en unas quantas ocasions en territorio de Bosnia y Herzegovina, fendo-lo sobre tot en zaguers d'a guerra. A minoría crovata de Bosnia-Herzegovina recibió o refirme de Croacia pa defender-se d'os serbos, y en part yera controlada politicament por o gobierno de Zagreb.